SKRIFTLIG FORESPØRGSEL P-1453/02

af Georg Jarzembowski (PPE-DE) til Kommissionen

(15. maj 2002)

Om: Helsingborg Havn misbrug af dominerende stilling med hensyn til afgifter

I 1996 blev der indgivet to klager (registreret i 1977) vedrørende Helsingborg Havns misbrug af dominerende stilling over for to af havnens brugere, som skal være blevet afkrævet for høje afgifter af havnemyndighederne. En af brugerne besluttede at betale den fulde afgift, medens den anden valgte kun at indbetale halvdelen af det beløb, der var krævet og stadig kræves.

I juli 2001 rettede Per Stenmarck MEP en forespørgsel til den ansvarlige kommissær, Mario Monti, hvori han udbad sig oplysninger om, hvor langt man var kommet med sagen, og hvornår der kunne forventes en afgørelse. Monti svarede, at man arbejdede aktivt på sagen, og at klagerne havde haft højeste prioritet, siden de blev indgivet. Han henviste til, at åbningen af Øresundsbroen i juli 2000 havde ændret markedssituationen i betydelig grad og gjort det vanskeligere at bedømme den. Han kunne imidlertid ikke give noget fingerpeg om hverken tidshorisonten eller indholdet af en eventuel afgørelse(1).

Situationen er nu den, som den i øvrigt har været hele tiden, at hverken Helsingborg Havn eller de to klagere har nogen mulighed for at danne sig et realistisk overblik over deres økonomiske situation. Størrelsen af de afgifter, som tilbageholdes af det ene selskab, er nu vokset til 30 mio. euro plus renter. Navnlig den nye markedssituation med hårdere konkurrence, som åbningen af Øresundsbroen har skabt, gør det endnu mere nødvendigt med en snarlig afgørelse, fordi alle parterne i tvisten har behov for at få skabt klarhed omkring deres konkurrencevilkår og -evne. Det vigtigste er altså at få klarhed over situationen efter 7 års sagsbehandling.

Kommissionen bedes på denne baggrund venligst besvare følgende spørgsmål:

- Hvor langt er den kommet med sin undersøgelse af klagerne over Helsingborg Havns misbrug af dominerende stilling?

- Hvilke skridt til trods for den syv år lange sagsbehandling og i lyset af kommissær Montis udtalelse om, at sagen har haft højeste prioritet agter den at tage inden for den nærmeste fremtid?

- Hvornår kan der forventes en endelig afgørelse i denne sag?

(1) Spørgsmål H-0535/01 besvaret mundtligt den 3.7.2001.

Svar afgivet på Kommissionens vegne af Mario Monti

(17. juni 2002)

Det ærede medlem henviser til klager fra to færgeselskaber vedrørende Helsingborg Havns misbrug af dominerende stilling ved opkrævning af for høje priser og diskriminerende prisfastsættelse. Kommissionen har hele tiden anset denne sag for vigtig, især på grund af passager- og varetransporters omfang mellem Sverige og Danmark. Efter indgivelsen af klagerne har Kommissionen udbedt sig og modtaget omfattende oplysninger fra alle sagens parter for at fastslå sagens rette sammenhæng. Som kommissionsmedlemmet med ansvar for konkurrence understregede i Parlamentet i juni 2001 (mundtlig forespørgsel H-0535/01 under spørgetiden på Parlamentets møde i juli 2001), er sagen meget kompleks både med hensyn til substansen og juridisk.

Kommissionen fortsætter aktivt sine undersøgelser, da den fuldt ud er klar over konsekvenserne af denne situation for parterne (havnen og færgeselskaberne). Kommissionen har for nylig foretaget en yderligere runde undersøgelser, som også omfattede møder med alle de involverede parter i forbindelse med et besøg i Helsingborg Havn den 4.-5. marts 2002.

Med hensyn til tidsplanen i denne sag har Kommissionen allerede oplyst over for parterne, at det hvis der blev anlagt sag, eller der modsætningsvis blev truffet indledende skridt til at afvise klagen i øjeblikket skønnes, at Kommissionen ville kunne foreslå, at der træffes afgørelse i denne sag inden udgangen af 2002.